Temeljem članka 48. stavka 1. točke 2. Zakona o lokalnoj i područnoj (regionalnoj) samoupravi (“Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13 i 137/15) te članka 47. stavka 3. točke 7. Statuta Grada Vukovara („Službeni vjesnik“ Grada Vukovara br. 4/09, 7/11, 4/12 i 7/13) Gradonačelnik Grada Vukovara donosi slijedeću

O D L U K U

**o božićnici za umirovljenike**

Članak 1.

Ovom Odlukom utvrđuju se uvjeti, visina i način isplate jednokratne novčane naknade umirovljenicima grada Vukovara (u daljnjem tekstu: *božićnica za umirovljenike*).

Članak 2.

Pravo na božićnicu za umirovljenike isplatiti će se umirovljeniku s prebivalištem na području grada Vukovara čija ukupna tuzemna i/ili inozemna mirovina sa svim dodacima (u daljnjem tekstu: *mirovinska primanja*) u mjesecu prije isplate ovog prava ne prelazi iznos od 2.500,00 kn.

Umirovljenicima iz stavka 1. ovog članka smatraju se:

* Korisnici starosnih, prijevremenih starosnih i obiteljskih mirovina i korisnici invalidskih mirovina zbog opće nesposobnosti za rad i profesionalne nesposobnosti za rad, a koji nisu u radnom odnosu (u daljnjem tekstu: *hrvatske mirovine*),
* korisnici mirovina priznatih uz primjenu međunarodnih ugovora (u daljnjem tekstu: *inozemne mirovine*).

Članak 3.

Pravo na božićnicu za umirovljenike isplatit će se na slijedeći način:

* **250,00 kn** korisnicima mirovinskih primanja do 1.000,00 kn
* **200,00 kn** korisnicima mirovinskih primanja od 1.000,01 do 1.500,00 kn
* **150,00 kn** korisnicima mirovinskih primanja od 1.500,01 do 2.000,00 kn
* **100,00 kn** korisnicima mirovinskih primanja od 2.000,01 do 2.500,00 kn

Članak 4.

Pravo na božićnicu za umirovljenike ostvarivat će se temeljem popisa Hrvatskog zavoda za mirovinsko osiguranje – Središnja Služba Zagreb.

Grad Vukovar i Financijska agencija će Ugovorom urediti međusobna prava i obveze u obavljanju poslova isplate prava na božićnicu za umirovljenike.

Isplata prava na božićnicu za umirovljenike vršiti će se od datuma utvrđenim Ugovorom između Grada Vukovara i Financijske agencije, a prestaje s danom 31. siječnja 2018. godine.

Članak 5.

Korisnici hrvatskih mirovina s iznosom mirovinskih primanja iz članka 3. ove Odluke, a nalaze se na popisu Hrvatskog zavoda za mirovinsko osiguranje – Središnja Služba Zagreb, mogu preuzeti božićnicu za umirovljenike u poslovnicama FINA-e do 31. siječnja 2018. god.

Članak 6.

Korisnici inozemnih mirovina i korisnici hrvatskih mirovina koji se ne nalaze na popisu Hrvatskog zavoda za mirovinsko osiguranje – Središnja Služba Zagreb (novi umirovljenici, promjena adrese i sl.) **dužni su podnijeti zahtjev**.

Zahtjev za ostvarivanje prava na božićnicu za umirovljenike podnosi se na standardiziranom obrascu u UO za društvene djelatnosti Grada Vukovara u razdoblju do 31. siječnja 2018. god.

Zahtjev za ostvarivanje prava na božićnicu za umirovljenike može podnijeti i druga osoba u ime umirovljenika koja je, uz propisane dokaze, dužna dostaviti i presliku vlastite osobne iskaznice.

Podnositelj zahtjeva dužan je, uz ispunjeni standardizirani obrazac, priložiti slijedeće dokaze:

* presliku osobne iskaznice,
* dokaz o visini mirovinskog primanja,
* potvrdu o visini dohotka i primitaka iz Porezne uprave,
* ostale dokaze po potrebi.

Članak 7.

Isplata prava na božićnicu za umirovljenike izvršit će se na teret proračunskih sredstava Grada Vukovara, pozicija: 307 – 01, jednokratna naknada umirovljenicima za blagdane.

Pravo na božićnicu za umirovljenike ne može se prenositi na drugu osobu niti nasljeđivati.

Pravo na božićnicu za umirovljenike izuzeto je od ovrhe.

Članak 8.

Za provođenje ove Odluke zadužuju se Upravni odjel za društvene djelatnosti i Upravni odjel za financije i nabavu.

Članak 9.

Ova Odluka stupa na snagu danom donošenja i objavit će se u “Službenom vjesniku“ Grada Vukovara.

REPUBLIKA HRVATSKA VUKOVARSKO-SRIJEMSKA ŽUPANIJA GRAD VUKOVAR GRADONAČELNIK

KLASA: 402-08/17-01/116 GRADONAČELNIK URBROJ: 2196/01-02-17-2 Ivan Penava, prof. VUKOVAR, 13. studenoga 2017. god.